钦定古今图书集成/方舆汇编/职方典/第1157卷 > 《双池》〈有序〉鲁宪学
## 钦定古今图书集成/方舆汇编/职方典/第1157卷 > 《双池》〈有序〉鲁宪学

溯石淙河而西里许，有峰如博山炉，其下双泉珠涌，汇为池，宜佛宜僧，濬为渠，宜粳、宜秫。其里名“龙湾里” ，近日士大夫以是为武陵桃花源矣。

云出香炉峰，峰光青欲锁。盝池呼双龙，遂有雨雨我。
欬唾答泉响，报珠明颗颗。隔坐闻碁声，僧房在其左。
山花缀篱落，中有菊初朵。芘刍足自怡，怡客何不可。
稍闻竹炉边，星星敲石火。试啜赵州茶，饷以频婆果。

又

岘南冠盖里，鹿门遥相望。皮孟至今称，庞公不可尚。
习家池上亭，山川环沆漭。耆旧仰高阳，真气今西向。
请看双池云，五色覆其上。想彼太元初，先秦存几杖。
慧业岂虫鱼，遐轸方龙象。不问未焚书，犹嫌渔者戅。